
VENDIM
Nr. 402, datë 19.6.2019

PËR LEJIMIN E PËRDORIMIT TË BRIGJEVE DHE TË SIPËRFAQES PËRPARA RESORTIT, NË FUNKSION TË REALIZIMIT TË PROJEKTIT INVESTUES STRATEGJIK “WHITE ROCKS”

Në mbështetje të nenit 100 të Kushtetutës dhe të nenit 29, të ligjit nr. 55/2015, “Për investimet strategjike në Republikën e Shqipërisë”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

1. Lejimin e përdorimit të brigjeve të detit dhe të sipërfaqes përpara resortit për realizimin e projektit investues strategjik “White Rocks”, Gjilekë, Dhërmi, Himarë, zona kadastrale 1739, i cili ka përfituar statusin e investitorit strategjik, procedurë e asistuar, me vendimin nr.15/3, datë 4.3.2019, të Komitetit të Investimeve Strategjike (në vijim “KIS”). 
2. Afati për përdorimin e brigjeve, sipas këtij vendimi, do të jetë 20 (njëzet) vjet, duke filluar nga data e hyrjes në fuqi të këtij vendimi. 
3. Bashkia Himarë ka detyrimin që, brenda 15 (pesëmbëdhjetë) ditëve, nga data e paraqitjes së kërkesës së investitorit strategjik “Eurocol” sh.p.k., të lidhë kontratën përkatëse për lejimin e përdorimit të brigjeve të detit, në përputhje me sipërfaqet dhe destinacionin e kërkuar nga subjekti, brenda koordinatave të sipërfaqes së lejuar nga vendimi i KIS-it.
4. Investitori strategjik “Eurocol” sh.p.k., duhet të paraqesë, pranë Bashkisë Himarë, kërkesën dhe dokumentacionin, si më poshtë vijon:
a) ekstrakt të 3 (tre) muajve të fundit, lëshuar nga Qendra Kombëtare e Biznesit;
b) planvendosje të sipërfaqes, për të cilën subjekti kërkon të lidhë kontratë me njësinë e vetëqeverisjes vendore;
c) përshkrim të aktivitetit që do të realizojë në sipërfaqen për të cilën kërkon të lidhë kontratë.
5. Përdorimi i brigjeve do të kryhet përgjatë periudhës së sezonit veror, 15 maj–30 shtator, të çdo viti, përkundrejt pagesës së tarifës, në përputhje me tarifën e plazheve, të përcaktuar në vendimin e Këshillit Bashkiak Himarë. Kjo tarifë do të aplikohet vetëm mbi sipërfaqen objekt kontrate, sipas pikave 3 dhe 4, të këtij vendimi, të lidhur me Bashkinë Himarë, përgjatë periudhës së përmendur në këtë pikë.
6. Të ardhurat e mbledhura nga tarifa për dhënien e së drejtës së përdorimit të brigjeve administrohen dhe bëjnë pjesë në buxhetin e Bashkisë Himarë.
[bookmark: _GoBack]7. E drejta e përdorimit të brigjeve nga ana e investitorit strategjik “Eurocol” sh.p.k., me NUIS/NIPT J61810018B, koordinatat, sipërfaqja e lejuar për përdorim afatgjatë dhe kushtet e përdorimit bazohen në vendimin nr.15/3, datë 4.3.2019, të KIS-it, dhe në përputhje me përcaktimet e kontratës përkatëse që investitori strategjik duhet të lidhë me Bashkinë Himarë. 
8. Ngarkohet Bashkia Himarë për lidhjen e kontratës përkatëse me investitorin strategjik, në zbatim të këtij vendimi. Në këtë kontratë të parashikohen shprehimisht të drejtat e detyrimet e autoritetit kontraktues dhe të drejtat e detyrimet e investitorit, në funksion të projektit të investimit strategjik, si dhe penalitetet përkatëse.
9. Ngarkohet Bashkia Himarë që, bazuar në vendimin e Komitetit të Investimeve Strategjike, të lidhë kontratë për dhënien me qira të sipërfaqes përpara resortit, me koordinata X=382288,649; Y=4445279,031; X=382253,017; Y=4445265,828; X=382338,982; Y=4445167,955; X=382370,780; Y=4445184,818; X=382347,882; Y=4445209,940, nën juridiksion të Bashkisë Himarë, sipas legjislacionit në fuqi, me afat për një periudhë 20-vjeçare, me kusht që investitori të mos ndryshojë destinacionin e pronës (përfshirë, por pa u kufizuar, ndërtimin, dhënien më qira palëve të treta).
10. Ngarkohen Ministria e Turizmit dhe Mjedisit, Agjencia Shqiptare e Zhvillimit të Investimeve dhe Bashkia Himarë për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe

